พฤติกรรมแห่งความสำเร็จในการลงทุน
ช่วงสัปดาห์ที่ผ่านมา นักลงทุนหลายคนอาจกลุ้มใจที่เห็นราคาหุ้นหรือหลักทรัพย์อื่นที่ตนลงทุนปรับลดลง ไม่ว่าจะเป็นหุ้น ทองคำ หรือน้ำมัน ขณะที่นักลงทุนบางคนอาจเริ่มยิ้มแย้มแจ่มใส เพราะเป็นจังหวะที่เฝ้ารอมานาน ตั้งแต่ปลายปีที่แล้วว่าเมื่อไหร่หุ้นจะถูกจะได้เข้าซื้อสักที
28 พ.ค. 2555

ช่วงสัปดาห์ที่ผ่านมา นักลงทุนหลายคนอาจกลุ้มใจที่เห็นราคาหุ้นหรือหลักทรัพย์อื่นที่ตนลงทุนปรับลดลง ไม่ว่าจะเป็นหุ้น ทองคำ หรือน้ำมัน ขณะที่นักลงทุนบางคนอาจเริ่มยิ้มแย้มแจ่มใส เพราะเป็นจังหวะที่เฝ้ารอมานาน ตั้งแต่ปลายปีที่แล้วว่าเมื่อไหร่หุ้นจะถูกจะได้เข้าซื้อสักที 
แต่คำถามที่นักลงทุนมักจะถามกันเสมอ เมื่อจะซื้อหรือขายหลักทรัพย์ที่ลงทุนว่า ควรซื้อหรือขายที่ราคาเท่าไร ควรซื้อหรือขายในรูปแบบอย่างไร
คำตอบสำหรับคำถามเหล่านี้ เราอาจหาอ่านได้จากหนังสือเกี่ยวกับการลงทุนต่างๆ ซึ่งมีอยู่มากมายในท้องตลาด แต่เรายังไม่เคยได้ข้อพิสูจน์เลยว่า หากทำตามอย่างหนังสือแล้ว โอกาสที่จะสำเร็จหรือล้มเหลวในการลงทุนมีมากน้อยเท่าไร วันนี้ผมจึงอยากขอนำรายงาน “การสำรวจพฤติกรรมของนักลงทุนบุคคลธรรมดาที่เน้นการลงทุนระยะสั้นในตลาดหุ้นไทย” ของตลาดหลักทรัพย์ฯ ปี 2553 ที่ได้สรุปพฤติกรรมแห่งความสำเร็จและล้มเหลวสำหรับการลงทุนในตลาดหลักทรัพย์ฯ มาแชร์ให้พวกเราได้ใช้เป็นแนวทางในการลงทุน เผื่อว่าที่กำไรจะได้กำไรมากขึ้น ที่ขาดทุนจะได้ขาดทุนน้อยลง ดังนี้ครับ
พฤติกรรมที่อาจนำไปสู่ความสำเร็จ (เพิ่มโอกาสในการทำกำไร) 
1. การศึกษาหาความรู้ก่อนการลงทุนเกี่ยวกับการซื้อขายในตลาดหลักทรัพย์
2. ควรมีการกระจายการลงทุนไปยังทรัพย์สินประเภทอื่นๆ ที่มีความเสี่ยงต่ำกว่าหุ้น
3. มีการวางแนวทาง/หลักเกณฑ์ในการลงทุนหลักทรัพย์
4. กำหนดระดับอัตราผลขาดทุนที่ยอมรับได้จากการลงทุนในแต่ละหลักทรัพย์
5. ต้องปฏิบัติได้ตามแนวทาง/หลักเกณฑ์ที่กำหนดไว้ล่วงหน้าได้เกือบทั้งหมด
6. มีการนำปัจจัยการวิเคราะห์พื้นฐานและปัจจัยเทคนิคมาประกอบการตัดสินใจในระดับการใช้ข้อมูลมาก
ปัจจัยด้านภาวะเศรษฐกิจและการเมือง
ปัจจัยด้านภาวะอุตสาหกรรม
ปัจจัยด้านบริษัทที่ลงทุน
ปัจจัยที่เกี่ยวกับภาวะตลาดหุ้นโดยรวม
ปัจจัยด้านเทคนิค
7. ควรมีการทยอยซื้อหลักทรัพย์ในแต่ละตัวและในช่วงตลาดขาขึ้น ไม่ควรซื้อขายหลักทรัพย์บ่อยครั้งเกินไป
8. มีรูปแบบการซื้อ–ขายหลักทรัพย์ ดังนี้
ซื้อหุ้นเพิ่มเติมจากการประเมินทางเทคนิคว่า SET Index จะปรับตัวขึ้น
ซื้อหุ้นเมื่อ RSI ชี้ว่า Over Sold
ซื้อหุ้นแนวเส้นค่าเฉลี่ย
ซื้อหุ้นเมื่อ MACD สูงขึ้น+อยู่ในแดนบวกและ Volume เข้า
ขายหุ้นออกจากการประเมินทางเทคนิค SET จะลง
ขายตามแนวต้าน/ขายหุ้นเมื่อหลุดแนวรับ
ขายหุ้นเมื่อ RSI ชี้ว่า Over Bought
ขายหุ้นหลุดแนวเส้นค่าเฉลี่ย
ซื้อหุ้นที่ราคาต่ำกว่าราคาเป้าหมาย
ทยอยขายหุ้นเมื่อ SET Index เพิ่มขึ้น
9. มีการทำการบันทึกรายการซื้อขายหลักทรัพย์อย่างสม่ำเสมอ
10. การติดตามข้อมูลของบริษัทที่ลงทุนและคาดว่าจะลงทุนรวมถึงสภาวะตลาดหุ้นเป็นประจำ
พฤติกรรมที่อาจนำไปสู่ความผิดพลาด (ควรหลีกเลี่ยง)
1. ไม่มีการศึกษาหาความรู้ก่อนการลงทุน
2. ไม่มีการกระจายการลงทุนไปยังสินทรัพย์ประเภทอื่นๆ ที่มีความเสี่ยงแตกต่างกัน
3. ไม่มีการวางแนวทาง/หลักเกณฑ์ในการลงทุนหลักทรัพย์
4. ไม่มีการกำหนดระดับอัตราผลขาดทุนที่ยอมรับได้จากการลงทุนในแต่ละหลักทรัพย์
5. ไม่สามารถปฏิบัติได้หรือปฏิบัติได้เพียงบางส่วนตามแนวทาง/หลักเกณฑ์ที่กำหนดไว้ล่วงหน้า
6. มีการนำปัจจัยการวิเคราะห์พื้นฐานและปัจจัยเทคนิคมาประกอบการตัดสินใจในระดับการใช้ข้อมูลน้อยถึงปานกลาง
7. มีการนำปัจจัยข่าวลือที่มีผลต่อการลงทุนมาประกอบการตัดสินใจก่อนซื้อขายหลักทรัพย์ในแต่ละครั้ง
8. ไม่มีการทยอยซื้อหลักทรัพย์ในแต่ละตัว และในช่วงตลาดขาขึ้นมีการซื้อขายหลักทรัพย์บ่อยครั้ง
9. มีรูปแบบการซื้อ–ขายหลักทรัพย์ ดังนี้
ซื้อหุ้นที่มีปริมาณซื้อขายมาก
ซื้อตอนหุ้นวิ่งแต่ราคาหุ้นไม่ปรับตัวขึ้นเลยขาย
ขายเมื่อราคาถึงระดับที่นักลงทุนคาดหวังไว้ แล้วเปลี่ยนไปรอซื้อหุ้นอื่น
10. ไม่มีการทำการบันทึกรายการซื้อขายหลักทรัพย์
11. มีการติดตามข้อมูลของบริษัทที่ลงทุนและคาดว่าจะลงทุนรวมถึงสภาวะตลาดหุ้นอย่างไม่สม่ำเสมอ
ผู้ที่สนใจรายงานฯ ฉบับเต็มสามารถ Download ได้ที่ http://www.set.or.th/setresearch/setresearch.html นอกจากรายงานฉบับนี้แล้ว ยังมีรายงานวิจัยอื่นๆ ที่น่าสนใจครับ 
หากสนใจการวางแผนการเงินสามารถติดต่อสอบถามได้ที่ฝ่ายธนบดีธนกิจ ธนาคารเกียรตินาคิน โทร. 02-680-3333